Punamustien lippujen symboloima aate oikeuttaa kannattajansa pahoinpitelemään, tuhopolttamaan ja rikkomaan.

Helsinki ilman natseja -mielenosoituksessa on ollut runsaasti anarkistista väriä.

Järjestäytynyttä yhteiskuntaa vastustavat aktivistit ovat tehneet viime vuosina tuhoa Helsingissä ja Tampereella.

Mellakointi on johtanut kalliisiin vahinkoihin ja kuuluisiin lehtikuviin.

Uusnatsit ja uusnatsien vastustajat pyrkivät kohtaamiseen myös vuonna 2016 Helsingissä. Arkistovideo.

Itsenäisyyspäivä on vuosikausia saanut aikaan useita erilaisia poliittisia mielenilmauksia Helsingin ja muidenkin kaupunkien kaduille. Useimmiten ne ovat kohdistuneet Presidentinlinnan juhlavastaanottoon, joka on katsottu yhteiskunnan eliitin paheksuttavaksi elosteluksi.

Mielenosoituksista ja niiden lieveilmiöistä käytävä keskustelu on viime vuosina kohdistunut ennen muuta uusnatseihin. Pohjoismaisen vastarintaliikkeen rasistinen, demokratiaa halveksuva maailmankuva on tuomittu laajasti yhteiskunnassa, ja ryhmittymän toiminta on toistaiseksi kielletty korkeimman oikeuden päätöksellä.

Pitkällä aikavälillä enemmän vahinkoja on silti aiheuttanut kansallissosialistien niin kutsuttu vastapuoli – ainakin, jos tuhoja mittaa aineellisesti. Äärivasemmistolaista, anarkistista maailmankuvaa tunnustavat mielenosoittajat ovat aiheuttaneet protesteissaan sivumellakoita 2000-luvun alun ”kuokkavierasjuhlista” asti.

Anarkistit eivät ole viime vuosina vastanneet uusnatsien marssiin omissa nimissään järjestettävällä mielenosoituksella. Pääkaupungissa on saanut suosiota ”Helsinki ilman natseja” -vastamielenosoitus, joka keskittyy arvostelemaan PVL:n marssia ja äärioikeistolaista 612-kulkuetta. Kansallissosialismin vastaisessa tapahtumassa ei ole ilmennyt laajoja järjestyshäiriöitä, vaan poliisi on ottanut lähinnä yksittäisiä ihmisiä kiinni.

Mielenosoitus on kerännyt parhaimmillaan lähes 2 000 osallistujaa, joista suurimman osan tarkoituksena lienee ollut ainoastaan protestoida uusnatseja vastaan. Kulkue kieltää puoluepoliittiset tunnukset, mutta samaan aikaan sen etulinjassa ovat edellisvuosina liehuneet anarkistien punamustat liput ja A-logot.

Helsinki ilman natseja -tapahtuma irtisanoutuu anarkistisesta maailmankuvasta siitä huolimatta, että symbolit ovat nähtävillä marssissa.

– Me emme halua kärjistää asiaa sillä tavalla. Toivomus tunnuksettomuudesta johtuu enemmänkin siitä, että haluamme, että marssi on avoin kaikille. Haluamme, että kaikki ihmiset, jotka ovat samaa mieltä kuin me, tuntisivat itsensä tervetulleiksi, sanoo tiedottaja Javiera Marchant Aedo.

Juttu jatkuu kuvien jälkeen.

Helsinki ilman natseja -mielenosoitus näyttää tunnustavan anarkismin värejä. Kuva viime vuodelta. Atte Kajova

Luokkaretki lähiöstä Linnaan -mielenosoituksen yhteydessä töhrittiin seiniä 2014. Antti Nikkanen

Kapitalismia vastustava seinätöherrys Helsingissä itsenäisyyspäivän jäljiltä 2014. JOHN PALMEN

”Luokkataistelusta” kymppitonnien lasku

Anarkismi on poliittinen aate, joka vastustaa järjestäytynyttä yhteiskuntaa. Sen kannattajat eivät tunnusta poliisin, tuomioistuinten ja hallituksen esivaltaa, vaan pitävät kansalaistottelemattomuutta oikeutenaan. Anarkistit ovat viime vuosina mellakoineet ja häiriköineet niin itsenäisyyspäivinä kuin muissa yhteyksissä. Iltalehti koosti julkisuuteen nousseita tapauksia anarkistien häiriökäytöksestä.

Vuonna 2013 tasavallan presidentin itsenäisyyspäivän vastaanotto pidettiin Tampere-talossa, koska Presidentinlinna oli remontissa. Anarkistit olivat järjestämässä Kiakkovierasjuhliksi kutsuttua marssia, jonka oli määrä kertoa poliitikoille ”lätkästä ja luokkasodasta”.

Tampere-talolle tultaessa marssi kärjistyi yhteenotoiksi poliisin kanssa. Kulkueesta otettiin kiinni 28 ihmistä, joista suurin osa oli putkassa yön yli. Lehtikuvaajat tallensivat muun muassa rajua joukonhallinta-aitojen repimistä Sorsapuistossa.

Kulkueen aikana ja sen liepeillä mellakoitsijat tuhosivat runsaasti irtainta omaisuutta Tampereen kaduilla. Poliisi arvioi esitutkintojen alkuvaiheessa, että aineelliset vahingot nousivat kymmeniintuhansiin euroihin.

Kiakkovierasjuhlista revittiin myös huumoria. Aamulehden haastattelu poliisiratsukon tönäisemästä miehestä muuttui suosituksi Youtube-videoksi, jossa ääninauhan päälle oli editoitu Taru sormusten herrasta -elokuvan epätoivoinen ratsuväen hyökkäyskohtaus.

Juttu jatkuu kuvien jälkeen.

Tampere, 6.12.2013: Anarkistitunnuksin varustautuneet mielenosoittajat yrittävät kaataa aidan päästäkseen lähemmäs presidentin juhlavastaanottoa. Timo Marttila

Kiakkovieras-mielenosoittajat hakkasivat Tampereen Stockmannin tuulikaapin ikkunat rikki jääkiekkomailoilla itsenäisyyspäivänä 2013. KONSTA LEPPÄNEN/OSSI AHOLA

Vääntynyt katukyltti Kiakkovieraat-protestin kulkureitillä Tampereen Tammelassa 2013. KONSTA LEPPÄNEN/OSSI AHOLA

Väkivaltaa ja tuhopolttoja

Seuraavana vuonna 2014 itsenäisyyspäivän juhlinta keskittyi taas Helsinkiin. Anarkistit järjestivät Luokkaretki lähiöstä linnaan -mielenosoituksen, joka kärjistyi muun muassa ikkunoiden rikkomiseksi. Iltalehden Antti Nikkasen ja Sanoma-yhtiölle työskennelleen Sami Keron lehtikuvat kuuluisasta pyöräteline-episodista jäivät Suomen mediahistoriaan ja poikivat Tampereen tapaan huumoria. Poliisi otti yli 20 ihmistä kiinni, ja mellakoiden vahingot nousivat arviolta 70 000 euroon. Pyörätelineen heittäjät tuomittiin tempauksesta ja muun muassa ryöstöstä ehdolliseen vankeuteen.

Kaksi nuorta miestä yritti pirstoa näyteikkunan pyörätelineellä Helsingissä itsenäisyyspäivänä 2014. Antti Nikkanen

Anarkistinen mielenosoittaminen ja jopa väkivalta on ollut julkisuudessa myös muissa yhteyksissä kuin itsenäisyyspäivänä. Itsenäisyyspäivänä 2016 suomalainen anarkisti pahoinpiteli ruotsalaisen uusnatsin poliisimaijan takatilassa. Epäilty oli poliisille tuttu jo aiemmista vastaavista tapahtumista.

– Jälkikäteen viisastellen oli virhe laittaa vastakkaisten suuntien edustajat samaan tilaan, poliisi arvioi.

Joulukuun 4. päivänä 2017 anarkistit ottivat vastuun kolmen auton polttamisesta Vantaalla. Paikallisessa baarissa järjestettiin 612-kulkueen jatkojuhlat.

– Päätimme aloittaa itsenäisyyspäivän juhlinnat jo maanantain pikkutunneilla ja käydä sytytyspalojen kanssa baarin omistajan kotipihalla, anarkistit tiedottivat Takku.net-sivustolla.

Vuonna 2017 herätti huomiota vielä Loldiers of Odin -aktivistiryhmä, joka pyrki osoittamaan äärioikeistolaisen Soldiers of Odin -joukon järjettömyyden vastamielenosoituksilla. Pelleiksi pukeutuneet aktivistit seurasivat katupartioita ja yrittivät provosoida maahanmuuttovastaisia. Mielenosoittajat pääsivät vieraiksi Ylen suoraan tv-lähetykseen, mutta kieltäytyivät haastattelusta omilla kasvoillaan ja häiriköivät myös lähetystä.

Aamulehti selvitti tuolloin, että kahdella klovniaktivistilla oli taustallaan rikostuomioita. Teoissa oli kyse muun muassa talonvaltauksesta, haitanteosta ja poliitikkoon kohdistuneesta laittomasta uhkauksesta.